78-jarige vrou ‘wreedaardig’ op plaas vermoorFoto: Pexels ŉ 78-jarige vrou is Vrydagaand “wreedaardig” vermoor op ŉ plaas in Roossenekal buite Groblersdal in Limpopo. Lt.kol. Moatshe Ngoepe, woordvoerder van die polisie, sê die oorledene se liggaam is deur haar kleindogter gevind. Sy het talle “oop wonde” aan haar lyf gehad en in ŉ plas bloed gelê. Ngoepe sê die vrou het talle kneusplekke teen haar lyf wat getuig van harde stampe, en die oop wonde is vermoedelik dié van skerp én stomp voorwerpe wat gebruik is om haar te vermoor. “Die vrou het haar kleindogter minute vroeër na ŉ buurplaas toe gestuur om iets te gaan haal,” sê Ngoepe. “As dit nie die geval was nie, was sy dalk ook dood.” Die motief agter die moord is nie bekend nie. Die polisie in Limpopo het Saterdag ŉ grootskaalse soektog na die verdagtes van stapel gestuur. Enigeen met inligting word versoek om opsporingskommissaris Samson Maseko te kontak by 082 318 9883 of die misdaadstopnommer te skakel by 086 001 0111.